
[bookmark: _GoBack]Rapport tal-Kummissjoni dwar is-segwitu għas-Sejħa għal Evidenza:
 Qafas regolatorju tal-UE għas-servizzi finanzjarji
1. INTRODUZZJONI
Fit-30 ta’ Settembru 2015, il-Kummissjoni Ewropea nediet Sejħa għal Evidenza dwar il-qafas regolatorju tal-UE għas-servizzi finanzjarji. L-għan tagħha huwa li tivverifika jekk l-aktar minn 40 att leġiżlattiv tal-UE adottati mill-kriżi finanzjarji kinux qed jaħdmu bil-mod intenzjonat. 
Aktar minn 300 parti kkonċernata kkondividew l-esperjenza tagħhom bl-implimentazzjoni tar-regolamenti finanzjarji tal-UE u pprovdew il-valutazzjoni tagħhom tal-impatt individwali u kkombinat tar-regoli tal-UE. Is-Sejħa għal Evidenza, li kienet l-ewwel eżempju ta’ eżerċizzju bħal dan imwettaq internazzjonalment f'dan is-settur wara r-reazzjoni għall-kriżi finanzjarja, uriet l-impenn tal-Kummissjoni għal aġenda ta' Regolamentazzjoni Aħjar, bil-għan li tiżgura li l-leġiżlazzjoni tal-UE tipprovdi r-riżultati mistennija għaċ-ċittadini u għan-negozji b’mod effettiv, effiċjenti u b'kost minimu. 
L-eżerċizzju tas-Sejħa għal Evidenza wera li f’termini ġenerali, il-qafas tas-servizzi finanzjarji fl-UE qiegħed jaħdem tajjeb u li r-riformi li saru kienu meħtieġa. L-eżerċizzju wera li kien utli biex isostni l-appoġġ għal pożizzjoni regolatorja robusta li tissalvagwardja l-istabbiltà finanzjarja u tappoġġa l-impjiegi u t-tkabbir b’mod aktar sostenibbli.
L-impenn tal-Kummissjoni li tagħmel monitoraġġ tal-implimentazzjoni u tal-funzjonament tar-regoli l-ġodda, u li kienet lesta tikkunsidra bidliet xierqa jekk ma jkunux qegħdin jagħtu r-riżultati mistennija, kellu appoġġ wiesa’, b’mod partikolari mill-Parlament Ewropew u mill-Kunsill. Is-Sejħa għal Evidenza kkontribwiet għar-responsabbiltà demokratika billi għenet biex ikun żgurat li dawk li jintlaqtu mir-regoli, inklużi l-utenti aħħarin, ikollhom fiduċja fihom. 
F’Novembru 2016, il-Kummissjoni adottat Komunikazzjoni dwar is-segwitu tas-Sejħa għal Evidenza (“il-Komunikazzjoni”) u ppubblikat dokument ta’ ħidma tal-persunal  li jakkumpanja l-Komunikazzjoni. Il-Kummissjoni kkonkludiet li filwaqt li l-qafas tas-servizzi finanzjarji fl-UE b’mod ġenerali kien qiegħed jaħdem tajjeb, kienu ġġustifikati miżuri ta’ segwitu mmirati f’erba’ oqsma:
1. it-tneħħija ta' limiti regolatorji mhux meħtieġa dwar il-finanzjament tal-ekonomija;
1. it-titjib tal-proporzjonalità tar-regoli filwaqt li jiġu miżmuma l-objettivi prudenzjali;
1. it-tnaqqis ta’ piżijiet regolatorji bla bżonn;
1. qafas regolatorju aktar konsistenti u li jħares ’il quddiem.



Ħafna mill-miżuri ta’ segwitu kienu inklużi f’: 
· rieżamijiet tal-atti leġiżlattivi  individwali: pereżempju, flimkien mal-kunsiderazzjoni tal-input mis-Sejħa għal Evidenza fir-Regolament dwar il-proposti tar-Rekwiżit ta’ Kapital (CRR)[footnoteRef:2] / id-Direttiva dwar ir-Rekwiżiti ta’ Kapital tal-2014 (CRD IV)[footnoteRef:3] , azzjonijiet ta’ segwitu kienu inklużi wkoll fl-emendi tar-Regolament dwar l-Infrastruttura tas-Suq Ewropew (EMIR)[footnoteRef:4] u r-Rieżami tal-Awtoriajiet Superviżorji Ewropej (ESA)[footnoteRef:5];  [2:  Ir-Regolament (UE) Nru 575/2013]  [3:  Id-Direttiva 2013/36/UE]  [4:  Ir-Regolament (UE) Nru 648/2012]  [5:  Proposta għal regolament COM(2017)536/948972] 

· l-implimentazzjoni ta’ ħidma ta’ politika li għadha għaddejja (eż. biex tkompli tiġi żviluppata l-Unjoni tas-Swieq Kapitali (CMU - Capital Markets Union); 
· il-kalibrar ta’ standards tekniċi ta’ “livell 2” u r-regolamenti u d-direttivi “livell 1” li jmiss; 
· l-input tal-UE f’fora globali. 
L-indikazzjonijiet li nkisbu matul is-Sejħa għal Evidenza wrew li huma importanti ħafna, saħansitra lil hinn mill-miżuri ta’ segwitu ppreżentati fil-Komunikazzjoni f’Novembru 2016. Żviluppi riċenti fil-livell globali u f’dak tal-UE kkontribwew għal prijoritatjiet li qed jevolvu, bħal aktar enfasi fuq il-finanzjament sostenibbli u t-teknoloġiji innovattivi. Is-Sejħa għal Evidenza kellha rwol importanti fil-formulazzjoni u fl-irfinar tar-reazzjoni tal-Kummissjoni għal dawn l-iżviluppi. Hija enfasizzat ukoll oqsma fir-Rieżami ta’ Nofs it-Terminu dwar il-Pjan ta’ Azzjoni tal-Unjoni tas-Swieq Kapitali [footnoteRef:6]fejn approċċ aktar proporzjonali għar-regolamentazzjoni ikompli jsaħħaħ is-swieq kapitali tal-UE. [6:  COM(2017) 292 final] 

Sena wara l-adozzjoni tal-Komunikazzjoni, dan ir-rapport ta’ progress jipprovdi aġġornament dwar is-segwitu tas-Sejħa għal Evidenza. Hemm żewġ messaġġi prinċipali li jridu jiġu enfasizzati f’dan il-kuntest: 
1) il-Kummissjoni kienet attiva biex tindirizza l-kwistjonijiet identifikati mill-partijiet ikkonċernati fil-proċess tas-Sejħa għal Evidenza u tkompli tagħmel dan biex tiżgura li l-leġiżlazzjoni tal-UE tibqa’ adatta għall-iskop tagħha. 
2) il-Kummissjoni qiegħda taħdem biex tiżgura li l-qafas regolatorju ta’ konformità huwa adatt għall-era diġitali, fejn possibbli permezz ta’ awtomatizzazzjoni u standardizzazzjoni. Dan għandu finalment iwassal biex inaqqas il-piż għall-industrija u għandu jirriżulta f’superviżjoni finanzjarja aħjar.
B’mod aktar ġenerali, il-proċess għas-Sejħa għal Evidenza għen biex jiżgura li proposti leġiżlattivi individwali jitqiegħdu f’kuntest aktar wiesa’. Barra minn hekk, hemm bżonn  li jitqiesu wkoll l-iżviluppi fis-settur finanzjarju u fl-ekonomija b’mod aktar ġenerali, inkluża l-bidla teknoloġika rapida, biex jiġi żgurat li r-regoli għadhom adattati għar-realtajiet li qed jinbidlu. B’mod ġenerali, is-Sejħa għal Evidenza wriet li hija eżerċizzju sinifikanti b’impatt fit-tul li għandu jwassal għal titjib fil-leġiżlazzjoni fl-UE.
It-Taqsima 2 ta’ dan ir-Rapport tiddiskuti l-progress miksub sa issa, fejn kważi nofs il-miżuri twettqu fit-12-il xahar wara l-adozzjoni tal-Komunikazzjoni dwar is-segwitu tas-Sejħa għal Evidenza. It-Taqsima 3 tipprovdi aktar dettall dwar l-impenn tal-Kummissjoni li twettaq valutazzjoni komprensiva tal-qafas ġenerali ta’ rapportar superviżorju. Din il-kwistjoni hija waħda mill-kwistjonijiet ewlenin enfasizzati mir-rispondenti u hija l-ewwel darba li l-kwistjoni qiegħda tiġi indirizzata b’mod komprensiv. It-Taqsima 4 tikkonkludi billi tikkonferma l-impenn kontinwu tal-Kummissjoni għal tfassil ta’ politika bbażata fuq l-evidenza.


2. AZZJONIJIET TA' SEGWITU: DAK LI KSIBNA SA ISSA
Mis-sena li għaddiet, il-Kummissjoni diġà rċeviet għadd kbir ta’ miżuri ta’ segwitu deskritti fil-Komunikazzjoni. Flimkien, il-miżuri jikkontribwixxu għal qafas regolatorju li: 
· jkun aktar favorevoli għas-self u l-investiment; 
· jirrikonoxxi l-karatteristiċi uniċi ta’ ditti iżgħar u anqas riskjużi; 
· għandu l-għan li jżomm il-piż tal-konformità għall-minimu meħtieġ.
L-interazzjonijiet jew il-konsegwenzi mhux intenzjonati ġew indirizzati kemm jista’ jkun fil-proposti leġiżlattivi u fil-proposti biex jiġu riveduti l-liġijiet eżistenti kif ukoll fl-implimentazzjoni tar-regoli, filwaqt li jibqgħu jiġu ppreservati l-objettivi prudenzjali u tiġi żgurata l-istabbiltà tas-sistema finanzjarja.
Xi miżuri ta' segwitu għadhom għaddejjin. Il-parti l-kbira minnhom jirrigwardaw leġiżlazzjoni li għadha ma ġietx implimentata bis-sħiħ, filwaqt li xi wħud tħabbru b’referenza speċifika għal rieżamijiet futuri. Għal ċerti kwistjonijiet, il-Kummissjoni se tkompli tinvestiga l-evidenza disponibbli biex tivvaluta jekk il-bidliet humiex meħtieġa.
2.1	Tneħħija ta' limiti regolatorji mhux meħtieġa dwar il-finanzjament tal-ekonomija
F’konformità mal-prijorità tagħha li tistimola l-ħolqien tax-xogħol, it-tkabbir u l-investiment, il-Kummissjoni tagħti attenzjoni partikolari lill-oqsma fejn jista’ jkun li r-regoli tal-UE qegħdin jimpedixxu l-aċċess għal finanzjament u tesplora jekk l-istess objettivi prudenzjali jistgħux jinkisbu b’xi mod ieħor. Il-Kummissjoni ffokat ukoll fuq sitwazzjonijiet fejn ir-regoli attwali jistgħu jkunu potenzjalment ta’ dannu għall-investiment u għat-tkabbir ekonomiku. 
Xi rispondenti tas-Sejħa għal Evidenza esprimew tħassib dwar l-impatt tal-qafas regolorju dwar l-abbiltà tal-banek li jiffinanzjaw l-ekonomija, inkluż il-finanzjament tal-SMEs, l-inċentivi għal investiment sostenibbli ta’ terminu twil, il-likwidità fis-suq u l-aċċess għall-ikklerjar. B’reazzjoni, il-Kummissjoni ppreżentat firxa ta’ miżuri ta’ segwitu f’dawn l-oqsma. Il-feedback kien inkluż ukoll fir-Rieżami ta' Nofs it-Terminu tal-Pjan ta’ Azzjoni tal-Unjoni tas-Swieq Kapitali, li rriżulta f'firxa ta’ miżuri biex jinkiseb approċċ aktar proporzjonat għar-regolamentazzjoni, anqas frizzjoni għal investiment transfruntier u l-iżvilupp ta’ ekosistema Pan-Ewropea tas-suq tal-kapital. 
Il-Kummissjoni issa wettqet il-biċċa l-kbira tal-miżuri ta’ segwitu li ġejjin:
	· Il-Kummissjoni pproponiet pakkett bankarju f’Novembru 2016 bħala parti mill-aġenda ġenerali tagħha għat-tnaqqis tar-riskji. Huwa stmat li, bħala riżultat, ir-riżorsi pubbliċi meħtieġa biex jappoġġaw is-sistema bankarja fil-każ ta’ kriżi finanzjarja ta’ dimensjoni simili għall-2007–2008 jonqsu bi 32% jew l-ekwivalenti ta’ EUR 17-il biljun[footnoteRef:7]. Il-pakkett jinkludi inizjattivi ewlenin biex jippreservaw il-kapaċità tal-banek li jiffinanzjaw l-ekonomija, inklużi l-SMEs u l-infrastruttura: [7:  MEMO/16/3840] 

· Ġew introdotti aġġustamenti u perjodi ta’ introduzzjoni gradwali għall-implimentazzjoni tar-rieżami fundamentali tal-portafoll tan-negozjar u l-proporzjon nett ta’ finanzjament stabbli. Dan huwa sabiex jiġu evitati żidiet sproporzjonati fil-kapital u tiġi żgurata kontinwità fil-funzjonament tas-swieq finanzjarji tal-UE.
· Biex tissalvagwardja l-kapaċità tal-banek li jipprovdu servizzi tal-ikklirjar skont l-EMIR, il-Kummissjoni tipproponi li taġġusta l-proporzjon ta’ ingranaġġ biex tippermetti li l-banek jikkumpensaw l-iskopertura futura potenzjali tat-tranżazzjonijiet derivattivi rilevanti mal-marġni inizjali.
· It-tnaqqis kapitali regolatorju għal self lill-SMEs (fattur ta’ sostenn lill-SMEs) ġie estiż biex jipprovdi inċentivi kapitali għall-banek biex jipprovdu self lill-SMEs.
· Biex ikompli jkun promoss l-investiment fi proġetti infrastrutturali,  ir-rekwiżiti ta’ kapital ta’ riskju għal investimenti ta’ banek fi proġetti eliġibbli tnaqqsu.
· Biex ikunu appoġġati l-istituzzjonijiet ta’ kreditu li jaċċessaw finanzjament minn kredituri li mhumiex fl-UE, il-Kummissjoni pproponiet aġġustament għad-Direttiva dwar l-Irkupru u r-Riżoluzzjoni tal-Banek biex tiżgura li r-rekwiżit għal rikonoxximent kuntrattwali ta' dispożizzjonijiet ta' salvataġġ għal kredituri li mhumiex fl-UE jista' jiġi applikat b’mod pragmatiku.
· Il-Kummissjoni pproponiet miżuri biex trawwem l-integrazzjoni ta’ bankjar transfruntier billi jippermettu li l-awtorità kompetenti teżenta l-applikazzjoni ta’ fondi proprji u ta' rekwiżiti ta’ kopertura tal-likwidità fejn hija tissupervizza kemm l-impriża omm kif ukoll is-sussidjarji tagħha stabbiliti fi Stati Membri differenti tal-Unjoni Bankarja. Biex tissalvagwardja l-istabbiltà finanzjarja, dan huwa possibbli biss fejn l-impriża omm tiggarantixxi l-ammont sħiħ tar-rekwiżit eżentat u fejn dik il-garanzija tkun kollateralizzat b’tal-anqas 50 %.
· F’Mejju 2017, il-Kummissjoni adottat proposta fil-kuntest tal-programm REFIT tal-EMIR[footnoteRef:8] biex tissimplifika u ttejjeb il-proporzjonalità ta’ xi wħud mir-regoli tad-derivattivi tal-UE. Biex ittejjeb l-aċċess għas-servizzi tal-ikklirjar, il-proposta tintroduċi rekwiżiti għal servizzi tal-ikklirjar biex dawn jiġu offruti fuq termini kummerċjali ġusti, raġonevoli u nondiskriminatorji. Hija teżenta wkoll l-iżgħar kontropartijiet finanzjarji mill-obbligu tal-ikklirjar u tintroduċi obbligu tal-ikklirjar aktar proporzjonat għal kontropartijiet mhux finanzjarji. L-istimi ta’ tfaddil potenzjali għal kontropartijiet finanzjarji u mhux finanzjarji iżgħar ivarjaw minn EUR 2,3 biljun sa EUR 6,9 biljun f'kostijiet fissi jew ta’ darba u minn EUR 1,1 biljun u EUR 2,66 biljun f'kostijiet operazzjonali[footnoteRef:9]. [8:  Il-Programm dwar l-Idoneità u l-Prestazzjoni tar-Regolamentazzjoni (REFIT) tal-Kummissjoni jiżgura li l-leġiżlazzjoni tal-UE tagħti riżultati liċ-ċittadini u lin-negozji b’mod effettiv, effiċjenti u b'kost minimu. REFIT għandu l-għan li jżomm id-dritt tal-UE sempliċi, jneħħi piżijiet mhux meħtieġa u jadatta l-leġiżlazzjoni eżistenti mingħajr ma jikkomprometti l-objettivi tal-politika.]  [9:  Is-sommarju tat-tabella ta’ valutazzjoni tal-Programm dwar l-Idoneità u l-Prestazzjoni tar-Regolamentazzjoni REFIT (2017)] 

· F’Ġunju 2017, il-Kummissjoni adottat att delegat skont id-Direttiva Solvibbiltà II biex tbaxxi l-kalibrar tat-tariffi tar-riskju għal investimenti ta’ assiguraturi f’entitajiet jew gruppi korporattivi li jiksbu l-maġġoranza sostanzjali tad-dħul mis-sjieda, il-finanzjament, l-iżvilupp jew il-ġestjoni ta’ assi infrastrutturali (korporattivi infrastrutturali). Dan jikkumplimenta emenda preċedenti li tintroduċi tariffi aktar baxxi għal proġetti infrastrutturali kwalifikanti, adottata f’Settembru 2015. Riżultat ta’ din l-aħħar emenda ta’ kalibrar għar-rekwiżiti kapitali, il-kumpaniji tal-assigurazzjoni se jkunu jistgħu jżidu l-investiment tagħhom f’korporattivi infrastrutturali b’madwar 30 %[footnoteRef:10]. [10:  SWD(2017) 219 finali] 

· Biex jiġi indirizzat tħassib dwar tnaqqis tal-aspettattivi tal-likwidità fi swieq ta’ bonds korporattivi, ġie stabbilit grupp ta’ esperti biex jipprovdi lill-Kummissjoni b’analiżi tal-funzjonament tas-swieq ta’ bonds korporattivi tal-UE u b’rakkomandazzjonijiet biex l-effiċjenza tagħhom fil-finanzjament tal-ekonomija titjieb. Ir-rapport tal-grupp ġie ppubblikat fl-20 ta’ Novembru 2017, fejn ir-rakkomandazzjonijiet jimmiraw li: (i) jiġi ffaċilitat il-ħruġ għall-kumpaniji; (ii) tiġi promossa bażi ta’ investituri diversi u ta’ esperjenza; (iii) jiġi appoġġat il-mudell tradizzjonali ta’ intermedjazzjoni permezz ta’ ġeneraturi tas-suq; (iv) tiġi kkunsidrata l-importanza dejjem tikber ta’ forom elettroniċi ta’ negozjar u ta’ ambjent effiċjenti ta’ wara n-negozjar; u (iv) jiġi żgurat livell xieraq ta’ informazzjoni u ta’ trasparenza. Abbażi ta’ dawn ir-rakkomandazzjonijiet, konsultazzjoni pubblika tinsab ippjanata għall-bidu tal-2018, li twassal għall-adozzjoni ta’ Komunikazzjoni aktar tard fis-sena.
· Il-Kummissjoni wettqet valutazzjoni inizjali tal-funzjonament tas-swieq fil-ftehimiet ta’ riakkwist bħala parti mir-rapport dwar tranżazzjonijiet li jiffinanzjaw it-titoli ppubblikat fid-19 ta’ Ottubru 2017. Il-valutazzjoni tirrikonoxxi d-dinamika tas-suq li qed jinbidel matul l-aħħar ftit snin, kif ukoll it-tensjoni fil-provvista ta’ kollateral ta’ kwalità għolja minħabba domanda li qed tiżdied, speċjalment qrib id-dati li ġew stabbiliti għar-rapportar regolatorju.



Miżuri ta’ segwitu oħrajn għadhom għaddejjin u dawn qed jagħmlu progress f’konformità mal-iskeda prevista. Uħud mill-miżuri ta’ segwitu jikkonċernaw leġiżlazzjoni li għadha m’hijiex fis-seħħ jew jikkonċernaw rieżamijiet futuri. 	
	· Bħala parti mill-valutazzjoni tad-definizzjoni tal-eżenzjoni għal “attività ta’ ġenerazzjoni tas-suq” mir-Regolament dwar il-Bejgħ ta' Pożizzjoni Qasira, il-Kummissjoni bagħtet Talba għal Parir lill-Awtorità Ewropea dwar it-Titoli u s-Swieq (ESMA) f’Jannar 2017. Il-parir tal-ESMA huwa mistenni f’Diċembru 2017.
· Wara l-ftehim bejn il-Parlament Ewropew u l-Kunsill dwar qafas għal titolizzazzjoni sempliċi, trasparenti u standardizzata (STS), il-Kummissjoni qed tħejji emenda għall-miżuri ta' implimentazzjoni ta' Solvibbiltà II biex tiżgura li l-assiguraturi jkun jista’ wkoll ikollhom ir-rwol tagħhom bħala investituri fuq żmien twil fis-suq tal-STS [footnoteRef:11]. [11:  Kif imħabbar fir-Rieżami ta’ Nofs it-Terminu tas-CMU , COM(2017) 292 final] 

· Il-Kummissjoni qed tavvanza wkoll bil-ħidma preparatorja tagħha dwar emendi tar-Regolament Delegat li jissupplimenta Solvibbiltà II fl-2018. Il-ħidma tiffoka fuq rieżami tat-trattament prudenzjali ta’ ekwità privata u dejn pjazzat privatament, meta dan ikun ġustifikat prudenzjalment minn perspettiva superviżorja bbażata fuq ir-riskji. F’Lulju 2016, intbagħtet talba għal Parir lill-Awtorità Ewropea tal-Assigurazzjoni u l-Pensjonijiet tax-Xogħol (EIOPA - European Insurance and Occupational Pensions Authority)  u r-rispons tal-EIOPA huwa mistenni sa Frar 2018.
· Bħala parti mill-ħidma usa' dwar il-finanzjament tal-SMEs, bħal dwar ir-rekwiżiti tal-elenkar, il-Kummissjoni se timmonitorja l-implimentazzjoni tar-regoli skont id-Direttiva dwar is-Swieq fl-Istrumenti Finanzjarji (MiFID II) dwar ir-riċerka tal-investiment ladarba dawn ikunu japplikaw minn Jannar 2018. Bħala parti minn dan, ir-riċerka hija prevista tivvaluta l-impatt fuq ir-riċerka tal-ekwità tal-SMEs.
· Fil-kuntest tar-Rieżami ta’ Nofs it-Terminu tas-CMU, il-Kummissjoni impenjat ruħha li, fi Q2 2018, tesplora jekk emendi mmirati għal-leġiżlazzjoni rilevanti tal-UE (inkluż ir-Regolament dwar l-Abbuż tas-Suq u l-MiFID II) jistgħux jipprovdu ambjent regolatorju aktar proporzjonat iżda prudenti biex jappoġġa l-elenkar tal-SMEs fuq swieq pubbliċi fis-“swieq ta’ tkabbir tal-SMEs” futuri. 
· Ir-Rieżami 2020 tad-Direttiva Solvibbiltà II se jipprovdi l-opportunità ta’ valutazzjoni tal-pakket ta’ garanziji ta’ terminu twil (LTG - long-term guarantees), sabiex jiġu esplorati aktar l-inċentivi fuq terminu twil mill-assiguraturi. L-ewwel rapport tal-EIOPA dwar din il-kwistjoni ġie ppubblikat f’Diċembru 2016 u serva biex jimmappja l-użu ta’ miżuri LTG minn impriżi tal-assigurazzjoni. It-tieni rapport preparatorju se jiġi ppubblikat mill-EIOPA qabel tmiem l-2017. 



2.2	Regoli li jkunu aktar proporzjonati filwaqt li jiġu ppreservati l-objettivi prudenzjali
Ir-Regolament irid jiġi applikat għad-ditti b’mod proporzjonat, li jkun jirrifletti l-mudell kummerċjali, id-daqs, l-importanza sistemika tagħhom, kif ukoll il-kumplessità u l-attività transfruntiera tagħhom. Aktar regoli proporzjonati jgħinu biex jippromwovu l-kompetizzjoni u jżidu r-reżiljenza tas-sistema finanzjarja billi jissalvagwardjaw id-diversità tagħha filwaqt li jippreservaw l-objettivi prudenzjali, l-istabbiltà finanzjarja u r-reżiljenza ġenerali. Ir-rispondenti għas-Sejħa għal Evidenza identifikaw diversi oqsma fejn il-proporzjonalità tar-regoli tista’ tissaħħaħ. Il-Kummissjoni impenjat ruħha li tindirizza dan it-tħassib permezz ta’ diversi miżuri ta’ segwitu fil-qasam tal-ibbankjar, tad-derivattivi, tal-assigurazzjoni, tal-ġestjoni tal-assi u tas-settur tal-klassifikazzjoni tal-kreditu.

Il-Kummissjoni tat riżultat fuq għadd ta’ miżuri ta’ segwitu f’dan il-qasam:
	· Il-pakkett bankarju msemmi hawn fuq, adottat mill-Kummissjoni f’Novembru 2016 inkluda firxa ta’ miżuri bil-għan li jżid il-proporzjonalità li dejjem qed tiżdied fir-regolament bankarju, inkluż billi: (i) inaqqas il-piż tar-rapportar u tad-divulgazzjoni għal istituzzjonijiet ta’ kreditu żgħar u mhux kumplessi; (ii) jeżenta lil isituzzjonijiet żgħar u mhux kumplessi u lil persunal li jirċievi remunerazzjoni varjabbli baxxa mir-regoli dwar il-paga differita u ħlas fi strumenti; u (iii) ineħħi l-kumplessità bla bżonn fit-trattament ta’ riskju tas-suq assoċjat mal-portafoll tan-negozjar u mar-riskju ta’ kreditu tal-kontroparti.
· Fin-nuqqas ta’ soluzzjonijiet speċifiċi għat-tħassib li fondi tal-pensjonijiet jistgħu jesperjenzaw diffikultajiet fil-valutazzjoni tal-kollateral fi flus, f’Mejju 2017 il-Kummissjoni pproponiet, bħala parti mill-programm REFIT tal-EMIR, li testendi l-eżenzjoni temporanja mill-ikklirjar ċentrali ta’ fondi ta’ pensjonijiet bi tliet (3) snin oħra, bil-possibbiltà li l-eżenzjoni tiġi estiża b’mod eċċezzjonali għal sentejn (2) oħra f’każ ta’ ċirkostanzi mhux previsti. Issa huwa urġenti li d-diversi partijiet involuti, inklużi l-fondi tal-pensjonijiet, il-kontropartijiet ċentrali u l-membri tal-ikklirjar li jipprovdu servizzi tal-ikklirjar jiżviluppaw soluzzjonijiet xierqa li jippermettu lill-fondi tal-pensjonijiet jipparteċipaw fl-ikklerjar ċentrali.
· Kif imħabbar mir-Rieżami ta’ Nofs it-Terminu tas-CMU, il-Kummissjoni daqt bi ħsiebha tadotta proposta leġislattiva li se tintroduċi reġim prudenzjali ġdid u aktar proporzjonat għal ditti tal-investiment iżgħar li ma għandhom ebda rilevanza sistemika. Dan jindirizza t-tħassib li l-appilkazzjoni attwali tar-regoli tas-CRR imfassla għal banek mhijiex proporzjonata biżżejjed għar-riskji aktar baxxi li joffru xi ditti tal-investiment. 



Għadd ta’ miżuri ta’ segwitu għadhom għaddejjin u jeħtieġu analiżi ulterjuri qabel ma jkunu jistgħu jiġu introdotti l-bidliet.
	· Kif propost fil-pakkett bankarju attwali, l-Awtorità Bankarja Ewropea (EBA) se tniedi strument tal-IT biex jippromwovi proporzjonalità ulterjuri fir-regolament bankarju. Dan l-istrument tal-IT se jiggwida lill-banek permezz tad-dispożizzjonijiet regolatorji, standards u mudelli fid-dawl tad-daqs u tal-mudell kummerċjali speċifiċi tagħhom.
· Bħala parti mir-rieżami tad-Direttiva dwar Maniġers ta’ Fondi ta’ Investiment Alternattivi (AIFMD), attwalment il-Kummissjoni qed tivvaluta l-proporzjonalità tar-regoli AIFMD (pereżempju, fir-rigward tal-allinjament ta’ reġimi ta’ remunerazzjoni u t-tnaqqis tal-piżijiet ta’ rapportar). Ġie kkummissjonat studju estern tal-AIFMD (li jrid jiġi finalizzat fl-2018) u li se jkopri wkoll il-kwistjoni tal-proporzjonalità. Il-Kummissjoni se tirrapporta lill-koleġiżlaturi dwar l-eżitu tar-rieżami tal-AIFDM fl-2018.  
· Ir-Rieżami tal-2018 tar-Regolament Delegat Solvibbiltà II se jesplora kif jiġu simplifikati l-metodi, l-assunzjonijiet u l-kalkoli ta’ ċerti moduli fil-formola standard u kif jiġi żviluppat il-qafas għall-użu tal-klassifikazzjonijiet alternattivi tal-kreditu, fuq il-bażi tal-konsulenza teknika mill-EIOPA. L-ewwel proposti mill-EIOPA għal simplifikazzjonijiet ġew irċevuti f’Ottubru 2017, filwaqt li aktar simplifikazzjonijiet isegwu fi Frar 2018. 
· Bħalissa l-Kummissjoni qed tivvaluta sa fejn ir-Regolament dwar Aġenziji ta' Klassifikazzjoni tal-kreditu jista’ jiġi applikat b’mod aktar proporzjonat sabiex tittejjeb il-kompetizzjoni fis-settur. 



2.3		Tnaqqis ta’ piżijiet regolatorji bla bżonn
Li żżomm il-piż regolatorju għall-minimu rikjest sabiex ir-regoli jiksbu l-objettivi tagħhom huwa wieħed mill-miri prinċipali tal-programm REFIT tal-Kummissjoni bħala parti mill-aġenda għal Regolamentazzjoni Aħjar. Xi partijiet ikkonċernati, minkejja dan, ħassew li xi rekwiżiti, pereżempju dwar ir-rapportar, ma kinux proporzjonati jew effiċjenti.
Il-Kummissjoni ħadet firxa ta’ miżuri dwar ir-rapportar superviżorju. Dawn jinkludu azzjonijiet immirati fuq il-leġiżlazzjoni settorjali, kif ukoll it-tnedija ta’ Kontroll tal-Idoneità fuq il-qafas kollu ta’ rapportar superviżorju tal-UE. It-Taqsima 3 ta’ dan ir-rapport tipprovdi aktar dettalji dwar l-approċċ tal-Kummissjoni għar-rapportar superviżorju. Barra l-miżuri li jiffokaw fuq ir-rapportar superviżorju, il-Kummissjoni hija impenjata wkoll li tieħu azzjoni dwar ir-rekwiżiti ta' divulgazzjoni pubblia, ostakli għad-dħul u għall-integrazzjoni tas-suq, kif ukoll dwar il-kostijiet ta' konformità b’mod aktar ġenerali. 
Il-Kummissjoni wettqet għadd ta’ miżuri ta’ segwitu f’dan il-qasam, li jirriżultaw fi tnaqqis ta’ piżijiet regolatorji f’diversi oqsma ewlenin:
	· Bħala parti mill-Pjan ta’ Azzjoni tas-CMU, f’Marzu tal-2017 il-Kummissjoni adottat rapport dwar ostakli nazzjonali għall-flussi kapitali[footnoteRef:12], li jidentifika dispożizzjonijiet nazzjonali li joħolqu piż mhux ġustifikat jew sproporzjonat għall-moviment transfruntier tal-kapital. Dawn kienu jinkludu: (i) proċeduri diskriminatorji u ta’ piż għal ħelsien mit-taxxa minn ras il-għajn; (ii) ostakli għad-distribuzzjoni transfruntiera ta’ fondi ta’ investiment; u (iii) rekwiżiti ta’ residenza. F’Mejju 2017, sar qbil dwar Pjan Direzzjonali Konġunt ta’ azzjonijiet biex jindirizzaw l-ostakli identifikati mill-Kummissjoni u mill-Istati Membri. Il-Kummissjoni waqqfet ukoll grupp ta’ proġett dwar it taxxa minn ras il-għajn bil-kompitu li jabbozza Kodiċi ta' Kondotta dwar il-proċeduri ta’ simplifikazzjoni u standardizzazzjoni ta’ ribass u ta’ abbon fis-sors. Il-Kodiċi ta' Kondotta għal taxxa minn ras il-għajn se tiġi ppubblikata sa tmiem l-2017.  [12:  https://ec.europa.eu/info/sites/info/files/170227-report-capital-barriers_en.pdf] 

· Diversi rispondenti għas-Sejħa għal Evidenza enfasizzaw ukoll li approċċi superviżorji diverġenti u inkonsistenti kkontribwew għal piżijiet regolatorji mhux meħtieġa. Dan it-tħassib ġie indirizzat minn diversi inizjattivi maħsuba biex jiksbu konverġenza akbar bejn l-approċċi differenti għas-superviżjoni fil-livell tal-UE. Dawn l-inizjattivi jnaqqsu l-piż amministrattiv tan-negozju fis-suq uniku, filwaqt li jsaħħu s-superviżjoni u jiżguraw kondizzjonijiet ekwivalenti ta’ kompetizzjoni. Pereżempju, aktar reċenti, id-dokument ta’ riflessjoni dwar l-approfondiment tal-Unjoni Ekonomika u Monetarja[footnoteRef:13] u r-Rieżami ta’ Nofs it-Terminu tas-CMU enfasizzaw li superviżjoni aktar effettiva u, ultimament, il-ħolqien ta’ Superviżur Uniku Ewropew tas-Swieq Kapitali, huma importanti għal CMU li jiffunzjona tajjeb. F’Settembru 2017, il-Kummissjoni pproponiet emendi għar-regolamenti li jistabbilixxu l-Awtoritajiet Superviżorji Ewropej (ASE) biex jippromwovu qafas superviżorju aktar konsistenti fl-UE kollha. F’oqsma mmirati, il-Kummissjoni pproponiet tisħiħ tas-setgħat tal-ASE fir-rigward tal-konverġenza superviżorja u l-għoti ta’ rwoli ġodda speċifiċi lill-ESMA bħala kontrollur dirett li jappoġġa l-funzjonament tas-CMU. [13:  https://ec.europa.eu/commission/publications/reflection-paper-deepening-economic-and-monetary-union_mt.] 

 



Miżuri ta’ segwitu oħrajn f’dan il-qasam għadhom għaddejjin. Xi miżuri ta' segwitu jikkonċernaw leġiżlazzjoni li ma għadhiex fis-seħħ, filwaqt li oħrajn jeħtieġu valutazzjoni aktar akkkurata biex jiġi evitat li l-kostijiet tal-konformità jiżdiedu b’mod mhux intenzjonat billi r-rekwiżiti jinbidlu malajr. 
	· Il-Kummissjoni lestiet l-eżerċizzju ta’ mmappjar ta’ miżura nazzjonali ta' traspożizzjoni għal 11-il Direttiva[footnoteRef:14] u qed taħdem mal-Istati Membri biex tindirizza l-kwistjonijiet identifikati. Dawn il-miżuri se jikkontribwixxu biex jitneħħew uħud mid-diverġenzi fit-traspożizzjoni tad-direttivi tal-UE fil-leġiżlazzjoni nazzjonali. Għal 10 Direttivi oħrajn[footnoteRef:15], l-eżerċizzju tal-immappjar għadu għaddej u jenħtieġ li jitlesta fl-2018. Fl-2018, ġie prrevist ukoll l-eżerċizzju tal-immappjar se jkopri l-MiFID II u d-Direttiva ta’ Implimentazzjoni ta’ Livell 2 tagħha[footnoteRef:16]. [14:  2010/78/UE Omnibus I; 2011/89/UE FICOD; 2011/61/UE AIFMD; 2013/36/UE CRDIV; 2014/59/UE BRRD; 2014/49/UE DGS; 2013/14/UE CRAs.]  [15:  2009/138/KE Solvibbiltà II; 2014/51/UE Omnibus II; 2013/34/UE Kontabbiltà; 2013/50/UE Trasparenza; 2014/91/UE UCITS; 2014/17/UE Direttiva dwar il-Kreditu Ipotekarju; 2014/56/UE Awditjar statutorju; 2015/2392 Direttiva ta’ implimentazzjoni ta’ MAR; 2014/92/UE Direttiva dwar il-Kontijiet ta’ Pagament; 2014/95/UE dwar l-iżvelar ta’ informazzjoni mhux finanzjarja.]  [16:  2014/65/UE dwar MiFID II; 2017/593 Direttiva ta’ implimentazzjoni ta’ MIFID II; 03/07/2017.] 

· Attwalment, il-Kummissjoni qed tivvaluta l-miżuri nazzjonali ta’ traspożizzjoni dwar id-Direttiva dwar it-Trasparenza u d-Direttiva dwar il-Kontabbiltà. Dan jinkludi li jiġi vvalutat it-tħassib dwar il-fatt li hemm regoli diverġenti fir-rigward tan-notifika ta’ detenturi importanti ta’ drittijiet tal-vot. Il-Kummissjoni se tindirizza dawn il-kwistjonijiet bħala parti minn Kontroll tal-Idoneità aktar wiesa’ tal-leġiżlazzjoni tar-rapportar finanzjarju u tat-trasparenza tal-UE li se jitnieda sa tmiem l-2017.
· Wara konsultazzjoni dwar ostakli transfruntiera għad-distribuzzjoni tal-fondi, u bħala parti mir-Rieżami ta' Nofs it-Terminu tas-CMU, il-Kummissjoni qed tħejji proposta għall-ewwel kwart tal-2018. L-inizjattiva timmira li ttejjeb il-funzjonament tas-suq uniku għall-fondi Ewropej tal-Investiment billi tnaqqas l-ostakli regolatorji għad-distribuzzjoni transfruntiera tal-fondi, filwaqt li żżomm livell għoli ta’ protezzjoni tal-investituri. L-oqsma rilevanti jinkludu rekwiżiti u prattiki tal-kummerċjalizzazzjoni, rekwiżiti amministrattivi, tariffi regolatorji, rekwiżiti ta’ notifika u distribuzzjoni onlajn.
· Il-Kummissjoni se tagħmel monitoraġġ tal-applikazzjoni u tal-impatt tad-dispożizzjonijiet tal-esternalizzazzjoni li jinsabu fir-Regolament dwar il-Parametri Referenzjarji ladarba tkun daħlet fl-applikazzjoni sħiħa fl-1 ta’ Jannar 2018.



2.4	Qafas regolatorju aktar konsistenti u li jħares’ il quddiem
Is-Sejħa għal Evidenza enfasizzat ukoll il-ħtieġa li: (i) tiġi żgurata konsistenza fil-qafas regolatorju globali; (ii) tkompli tittejjeb il-protezzjoni tal-investituri u tal-konsumaturi; (iii) jiġu indirizzati r-riskji li fadal fis-sistema finanzjarja; u (iv) il-qafas regolatorju jinżamm aġġornat mal-iżviluppi teknoloġiċi. Il-partijiet ikkonċernati talbu wkoll lill-Kummissjoni tgħin fit-tfassil tad-definizzjonijiet, tippromwovi l-aħjar prattiki u tistabbilixxi inċentivi għal investiment sostenibbli ta’ terminu twil, u tiżviluppa s-suq f’finanzi sostenibbli. 
Il-Kummissjoni waslet għal rżultati fuq bosta miżuri ta’ segwitu f’dan il-qasam:
	· Il-pakkett bankarju ta’ Novembru 2016 jipprova jnaqqas gradwalment l-effetti kapitali prudenzjali li jiġu mill-Istandard Internazzjonali tar-Rapportar Finanzjarju (IFRS9) biex jiġi evitat impatt mhux mistenni fuq is-self mill-banek. F’Ġunju 2017, il-Kunsill Affarijiet Ekonomiċi u Finanzjarji (ECOFIN) adotta approċċ ġenerali li jimplimenta b’mod rapidu l-adozzjoni ta’ dawn il-miżuri tranżizzjonali.
· F’Novembru 2016, il-Kummissjoni adottat proposta għal qafas ta’ rkupru u ta’ riżoluzzjoni għal kontropartijiet ċentrali (CCPs). Ir-Regolament propost se jimplimenta l-istandards internazzjonali adottati f’dan il-qasam mill-Bord għall-Istabilità Finanzjarja (“FSB” - Financial Stability Board) u CPMI-IOSCO fid-dritt tal-UE[footnoteRef:17]. Huwa jikkunsidra l-importanza dejjem tiżdied tas-CCPs, li tirriżulta mir-rekwiżit li huma jikklerjaw derivattivi barra l-Borża standardizzati. Filwaqt li s-CCPs fl-UE jridu jissodisfaw standards għoljin (taħt l-EMIR) minħabba r-rwol ċentrali tagħhom fl-ekonomija u r-riskji li jġestixxu, din il-proposta se tintroduċi r-regoli armonizzati tal-UE u s-setgħat meħtieġa għal sitwazzjonijiet li fihom is-CCPs jistgħu jaffaċċaw problemi jew nuqqasijiet serji.  [17:  Kumitat dwar is-sistemi ta' pagament u saldu tal-banek ċentrali tal-pajjiżi tal-Grupp tal-Għaxra BIS - Organizzazzjoni Internazzjonali tal-Kummissjonijiet tat-Titoli.] 

· F’Marzu 2017, il-Kummissjoni adottat Pjan ta’ Azzjoni għas-Servizzi Finanzjarji tal-Konsumaturi, li jistabbilixxi passi biex jinbena suq uniku aktar profond għal servizzi finanzjarji tal-konsumaturi. It-12-il azzjoni li ġew stabbiliti f’dan id-dokument se: 
· jżidu l-fiduċja tal-konsumaturi u jagħtu setgħa lill-konsumaturi; 
· iraħħsu l-pagamenti transfruntiera; 
· inaqqsu l-ostakli ġuridiċi u regolatorji għan-negozji meta joffru servizzi transfruntiera; 
· jisfruttaw l-opportunitajiet ta’ dinja diġitali innovattiva għal suq uniku aktar profond għas-servizzi finanzjarji tal-konsumaturi.
· F’Lulju 2017 il-Kummissjoni ppubblikat l-evalwazzjoni tagħha dwar ir-rilevanza,l-effikaċja, l-effiċjenza, il-koerenza u l-valur miżjud tal-qafas attwali previst mid-Direttiva dwar il-Konglomerati Finanzjarji (FICOD)[footnoteRef:18]. Il-konklużjonijiet ewlenin tagħha kienu li kien importanti li żżomm fis-seħħ qafas għas-superviżjoni ta’ gruppi finanzjarji b’attività mħallta u li b’mod ġenerali l-FICOD ffunzjonat tajjeb.  [18:  SWD(2017) 272 finali] 

· F’Diċembru 2016, il-Kummissjoni stabbiliet grupp ta' esperti ta' livell għoli biex jiżviluppaw strateġija Ewropea komprensiva dwar il-finanzjament sostenibbli. F’Ġunju 2017, il-Kummissjoni ppubblikat Linji Gwida dwar Rapportar Mhux Finanzjarju, li jappoġġaw trasparenza korporattiva akbar fir-rigward tal-miżuri li jittieħdu biex jiġi promoss il-finanzjament sostenibbli. Barra minn hekk, f’Settembru tal-2017, il-Kummissjoni pproponiet bħala parti mir-rieżami tal-Awtoritajiet Superviżorji Ewropej (ASE) li l-ASE jassumu rwol importanti fil-promozzjoni tal-finanzjament sostenibbli, filwaqt li jiżguraw stabbiltà finanzjarja. B’mod speċjali, fil-kompiti tagħhom l-ASE se jkollhom jikkunsidraw ir-riskji relatati ma’ karatteristiċi ambjentali, soċjali u ta’ governanza (ESG). 



Diversi miżuri ta’ segwitu oħrajn għadhom għaddejjin:
	· Bħala parti mill-Pjan ta’ Azzjoni tas-CMU, il-Kummissjoni nediet riċerka biex tivvaluta l-mod kif il-prodotti ta’ investiment jiġu distribwiti lil investituri fil-livell tal-konsumatur fl-UE kollha, inklużi: (i) il-kundizzjonijiet li skonthom jiġu offruti prodotti fi Stati Membri differenti; (ii) l-aċċess għal pariri finanzjarji; (iii) l-impatt fuq id-distribuzzjoni online; (iv) ir-riskji u l-benefiċċji ta’ mudelli ta’ distribuzzjoni ġodda żviluppati minn FinTech. Is-sejbiet finali tar-riċerka huma mistennija fil-bidu tal-2018. Jekk ikun xieraq, is-sejbiet se jiġu integrati fil-politika potenzjali tal-Kummissjoni.
· Il-qafas makroprudenzjali tal-UE jirrigwarda: (i) il-governanza, (ii) il-manwal tal-ibbankjar, u (iii) il-manwal lil hinn mis-settur bankarju.
i. Fir-rigward tal-governanza, f’Settembru 2017 il-Kummissjoni ressqet proposta biex temenda r-Regolament tal-Bord Ewropew dwar ir-Riskju Sistemiku (BERS) b’mod immirat fir-rigward tal-governanza u l-istrumenti tiegħu.  
ii. Fir-rigward tas-sett ta’ miżuri fl-ibbankjar, ir-rieżami tal-Kummissjoni wera li l-manwal makroprudenzjali huwa effettiv b’mod wiesa’, għalhekk ma ġie propost l-ebda tiġdid tal-manwal. Fil-pakkett bankarju tagħha ta’ Novembru 2016, il-Kummissjoni pproponiet li tiċċara li jenħtieġ li r-rekwiżiti ta’ kapital imposti bħala parti mill-proċess ta’ rieżami superviżorju (Pilastru 2) jiġu ristretti għal finijiet mikroprudenzjali.
iii. Fir-rigward tas-sett ta’ miżuri lil hinn mis-settur bankarju, il-Kummissjoni timmira li tivvaluta l-effikaċja tal-istrumenti u tad-dispożizzjonijiet eżistenti fil-leġiżlazzjoni settorjali qabel tiddeċiedi jekk humiex meħtieġa inizjattivi addizzjonali. Hija tappoġġa l-isforzi li  għaddejjin bħalissa mill-BERS, il-Bord għall-Istabilità Finanzjarja u l-ASE biex jimmonitorjawaw u jeliminaw lakuni fid-dejta. 
· F'Lulju tal-2016, il-Kummissjoni bagħtet Sejħa għal proposti lill-EIOPA qabel ir-Rieżami tal-2018 tar-Regolament Delegat Solvibbiltà II. L-għan huwa li jiġi vvalutat il-qafas tal-mitigazzjoni tar-riskju ta’ kreditu tal-kontroparti f’Solvibbiltà II u l-interazzjoni possibbli tiegħu mal-EMIR. Dan ir-Rieżami se jivvaluta wkoll kwalunkwe inkonsistenza bejn Solvibbiltà II u CRR dwar it-trattament tal-istrumenti finanzjarji maħruġa mill-gvernijiet reġjonali.
· Wara l-konsultazzjoni pubblika dwar FinTech[footnoteRef:19], li għalqet f’Ġunju 2017, il-Kummissjoni attwalment qed tivvaluta x’hemm bżonn li jsir fil-livell tal-UE biex jingħata kontribut għall-approfondiment u t-twessigħ tas-swieq kapitali tal-UE mill-perspettiva ta’ FinTech. B’mod aktar speċifiku, il-Kummissjoni attwalment qed tivvaluta jekk arranġamenti ta’ liċenzjar ġodda aktar proporzjonati għal attivitajiet u ditti FinTech humiex ġustifikati, kif ukoll jekk ditti FinTech li jagħmlu negozju transfruntier għandhomx jibbenefikaw minn passaportar fl-UE kollha.  [19:  https://ec.europa.eu/info/finance-consultations-2017-fintech_en] 

· Fuq il-bażi tar-rakkomandazzjonijiet mill-grupp ta' esperti ta' livell għoli dwar il-finanzjament sostenibbli, il-Kummissjoni se tippreżenta Pjan ta' Azzjoni ambizzjuż dwar il-finanzjament sostenibbli b’miżuri regolatorji fil-bidu tal-2018.  






3. ENFASI  FUQ IR-RAPPORTAR
3.1 	Kuntest u deskrizzjoni tal-problema
Ir-rekwiżiti tar-rapportar superviżorju jipprovdu lill-awtoritajiet kompetenti u lis-superviżuri b’dejta dwar il-parteċipanti tas-suq u l-attivitajiet tagħhom. L-aċċess għad-dejta huwa essenzjali biex titwettaq superviżjoni tal-istituzzjonijiet finanzjarji, kif ukoll isir monitoraġġ tar-riskju sistemiku u jkunu żgurati swieq ordnati, protezzjoni tal-investituri u kompetizzjoni ġusta. Il-kriżi finanzjarja esponiet ċerti nuqqasijiet f’xi rekwiżiti ta’ rapportar superviżorju, li jistgħu ma jipprovdux informazzjoni suffiċjenti jew utli. Riżultat ta’ dan, il-leġiżlaturi kellhom jiżviluppaw għadd kbir ta’ rekwiżiti ġodda u aktar dettaljati ta’ rapportar superviżorju. Filwaqt li dawn ir-rekwiżiti ta’ rapportar addizzjonali indirizzaw xi wħud min-nuqqasijiet oriġinali, l-interazzjoni fosthom għadha mhijiex ċara, u huma jżidu l-kostijiet ta' konformità u l-piżijiet tar-rapportar fuq id-ditti.
Ir-rispondenti għas-Sejħa għal Evidenza esprimew xi tħassib dwar il-piż tal-konformità li joriġina mir-rekwiżiti ta’ rapportar f’diversi atti leġiżlattivi  tal-UE:
1. Hemm perċezzjoni li r-rekwiżiti ta’ rapportar superviżorju huma numerużi u kumplessi żżejjed. Il-kumplessità hija fil-biċċa l-kbira dovuta għal duplikazzjonijiet u trikkib fost oqfsa ta’ rapportar differenti, iżda wkoll minħabba standardizzazzjoni insuffiċjenti u nuqqas ta’ ċarezza dwar x’hemm bżonn li jiġi rraportat (eż. nuqqas ta’ definizzjonijiet armonizzati ta’ dejta finanzjarja, nuqqas ta’ referenzi għal standards internazzjonali eżistenti).
2. Bidliet ewlenin fil-leġiżlazzjoni tal-UE dwar ir-rapportar superviżorju spiss jirriżultaw f'kostijiet ta’ darba sostanzjali, b’mod partikolari fejn hemm bżonn li sistemi tal-IT jew proċeduri interni jiġu adatti. Il-partijiet ikkonċernati għalhekk jenfasizzaw l-importanza li titnaqqas il-frekwenza tal-bidliet f’rekwiżiti ta’ rapportar superviżorju, u li jitħalla ħin biżżejjed biex jiġu implimentati bidliet bħal dawn.
3. Rekwiżiti ad hoc, eż. talbiet minn superviżuri li jmorru lil hinn mir-rekwiżiti ta’ rapportar regolari dehru li kienu partikolarment ta’ tfixkil u li jqumu l-flus. 
Is-superviżuri jemmnu li l-kwalità tar-rapportar superviżorju tista’ tittejjeb aktar biex isiru deċiżjonijiet aktar infurmati u aktar f’waqthom dwar il-profil tar-riskju ta’ ditti jew ta’ setturi. Dan huwa parzjalment dovut għal-lakuni li fadal bejn l-oqfsa ta’ rapportar superviżorju. Fattur ieħor kontributorju huwa dak tal-kwalità ħażina tad-dejta rapportata. Dan min-naħa tiegħu jirriżulta fil-parti l-kbira minħabba diffikultajiet fl-aggregazzjoni tad-dejta minħabba standardizzazzjoni insuffiċjenti.
Bħala segwitu għas-Sejħa għal Evidenza, il-Kummissjoni kkonkludiet li hemm bżonn ta' approċċ doppju biex jiġu indirizzati l-problemi li jaffettwaw ir-rapportar superviżorju. L-ewwel nett, jenħtieġ li tittieħed azzjoni immedjata u mmirata biex l-oqsma problematiċi jiġu indirizzati safejn ikun possibbli. It-tieni nett, hemm bżonn ta’ approċċ aktar komprensiv, fuq terminu twil biex jiġu indirizzati l-kostijiet u l-benefiċċji tar-rapportar superviżorju. Il-Kummissjoni ħadet u qed tkompli tieħu azzjoni fiż-żewġ direzzjonijiet, kif diskuss hawn isfel.

3.2 	Azzjoni li ttieħdet minn Novembru 2016
Mill-adozzjoni tal-Komunikazzjoni f’Novembru 2016, il-Kummissjoni introduċiet diversi miżuri ta’ segwitu mmirati biex tipprovdi rispons immedjat għall-problemi enfasizzati hawn fuq. Dawn il-miżuri jiffokaw fuq l-aktar nuqqasijiet ovvji fil-qafas tar-rapportar superviżorju, li jistgħu jiġu mitigati mingħajr ma jinħolqu kostijiet amministrattivi jew ta’ konformità għad-ditti.
· F’Mejju 2017, fl-inizjattiva REFIT tal-EMIR ġie propost li jitnaqqas il-piż tar-rapportar fuq korporazzjonijiet mhux finanzjarji (NFCs) billi dawn jiġu eżentati mill-obbligu ta' rapportar fuq tranżazzjonijiet intragrupp u billi s-CCP jew il-kontroparti ċentrali jkunu meħtieġa jirrapportaw f’isem iż-żewġ kontropartijiet fil-każ ta’ tranżazzjonijiet ma’ NFCs[footnoteRef:20]. [20:  https://ec.europa.eu/info/law/better-regulation/initiatives/com-2017-208_en.] 

· Bħala parti mill-pakkett bankarju, il-Kummissjoni pproponiet li titnaqqas il-frekwenza li biha banek iżgħar u anqas kumplessi jkunu meħtieġa jirrappurtaw.  
· Il-Kummissjoni se tħares lejn l-obbligi ta’ rapportar matul ir-rieżami tal-AIFMD li beda f’Lulju 2017. Il-Kummissjoni se taħdem mill-qrib mal-ESMA u mas-superviżuri nazzjonali, kif xieraq. Barra minn hekk, il-kuntrattur estern li ngħata l-kompitu ta’ rapportar dwar il-funzjonament tal-AIFMD se janalizza wkoll b’mod speċifiku l-effiċjenza u l-effikaċja tar-rekwiżiti ta’ rapportar.
· Fuq talba tal-Kummissjoni, l-ABE qiegħda tiffinalizza konsultazzjoni dwar sett ta’ proposti konkreti biex tkompli tnaqqas il-piż tar-rapportar fis-settur bankarju. Dan ikun jinvolvi l-allinjament ta’ rekwiżiti ta’ rapportar superviżorju, statistiku u makroprudenzjali u li d-definizzjonijiet użati f’atti leġiżlattivi differenti jsiru aktar konsistenti.
· Il-Kummissjoni dalwaqt se tirċievi pariri tekniċi mill-ESMA dwar il-fattibbiltà tal-introduzzjoni ta’ pjattaforma waħda ta’ rapportar dwar bejgħ qasir. Pjattaforma waħda ta’ rapportar tista’ tgħin issaħħaħ l-informazzjoni pprovduta lir-regolaturi, filwaqt li tnaqqas il-piż fuq ir-rapportar ta’ pożizzjonijiet qosra netti.
· Bosta standards tekniċi dwar ir-rapportar (eż. dawk relatati mal-EMIR) ġew riveduti sabiex jagħmluha aktar ċara x’jenħtieġ li jiġi rrapportat u kif. Dan kien jinvolvi li wieħed jipprova jiżgura allinjament bejn l-oqfsa ta’ rapportar differenti (eż. l-EMIR mal-MiFID / is-Swieq fir-Regolament dwar l-Istrumenti Finanzjarji (MiFIR)). Meta kien rilevanti, ġew inklużi referenzi għall-istandards internazzjonali[footnoteRef:21]. [21:  Eż. ISO 2022, ISIN, l-UTI, eċċ.] 

· Ir-rispondenti għas-Sejħa għal Evidenza semmew li f’għadd ta’ każijiet, l-Istati Membri introduċew rekwiżiti ta’ rapportar superviżorju addizzjonali lil hinn minn dawk li ngħataw mandat mil-leġiżlazzjoni tal-UE (l-hekk imsejħa “gold-plating”). Wara l-adozzjoni tar-rapport tal-Kummissjoni dwar ostakli nazzjonali għal flussi ta’ kapital f’Marzu 2017 (ara wkoll it-Taqsima 2.3), il-grupp ta’ esperti dwar l-ostakli għall-moviment liberu tal-kapital, li huwa kompost mill-Istati Membri kollha, talab biex issir ħidma ulterjuri biex jiġu indirizzati l-ostakli identifikati, inkluż l-evitar tar-rapportar doppju. 

3.3 	L-approċċ komprensiv tal-Kummissjoni għar-rapportar superviżorju
Għalkemm il-miżuri ta’ segwitu ta’ terminu qasir deskritti hawn fuq jistgħu jtejbu l-effiċjenza tar-rapportar superviżorju, huma mmirati lejn atti leġiżlattivi individwali u ma jindirizzawx neċessarjament l-interazzjoni bejn oqfsa differenti ta’ rapportar superviżorju. Minħabba l-interkonnessjonijiet numerużi bejn ir-rekwiżiti ta’ rapportar f’atti leġiżlattivi differenti, huwa meħtieġ approċċ aktar komprensiv għar-rapportar superviżorju. Kif stabbilit fit-Taqsima 3.1, il-partijiet ikkonċernati enfasizzaw l-imporatanza li jiġu evitati bidliet frekwenti fir-rekwiżiti ta’ rapportar individwali minħabba l-kostijiet ta’ darba kbar assoċjati ma’ sistemi tal-IT li jinbidlu. Għal dawn ir-raġunijiet, il-Kummissjoni bi ħsiebha tieħu approċċ aktar komprensiv għall-oqfsa ta’ rapportar superviżorju tal-UE. Il-viżjoni globali hija li jiġi żgurat li r-rekwiżiti ta’ rapportar superviżorju stabbiliti fid-dritt tal-UE jipprovdu lis-superviżuri u lir-regolaturi b’informazzjoni ta’ kwalità għolja u f’waqtha biex tgħinhom jissalvagwardjaw l-istabbiltà tas-sistema finanzjarja, filwaqt li fl-istess ħin iżżomm il-kostijiet amministrattivi u ta’ konformità u l-piż għad-ditti għall-ammont minimu neċessarju. 
F’konformità ma’ din il-viżjoni, il-proġett għandu żewġ objettivi ewlenin:
1. Li jidentifika oqsma speċifiċi meta jeħtieġ li tittieħed azzjoni, jiġifieri leġiżlazzjoni tal-UE fejn ikun jidher li r-rekwiżiti tar-rapportar superviżorju huma mrikkbin jew joħolqu duplikazzjoni u fejn hemm nuqqas ta’ ċarezza dwar dak li jrid jiġi rapportat, standardizzazzjoni insuffiċjenti u lakuni jew inkonsistenzi.
2. Sabiex ifassal miżuri konkreti li jistgħu jgħinu biex jitnaqqsu il-kostijiet tal-konformità għad-ditti, filwaqt li jtejbu l-kwalità tal-informazzjoni pprovduta lis-superviżuri. Dan jimplika r-razzjonalizzazzjoni u l-issimplifikar tar-rekwiżiti tar-rapportar superviżorju, iżda wkoll kunsiderazzjoni ta’ approċċ kompletament ġdid u innovattiv għar-rapportar superviżorju. Wieħed mill-partijiet ewlenin ta’ dan huwa l-prinċipju ta’ “irrapporta darba”. L-idea hija li l-entitajiet jirrapportaw l-informazzjoni tagħhom darba biss, wara kull awtorità rilevanti tkun tista’ taċċessa din id-dejta fuq bażi ta’ “skont il-bżonn”. 
Iż-żewġ linji ta’ dan l-approċċ huma: (i) Kontroll tal-Idoneità tar-rekwiżiti ta’ rapportar superviżorju; u (ii) proġett ta’ “standardizzazzjoni tad-dejta finanzjarja”. Dawn il-linji qed iseħħu b'mod simultanju biex jirrinforzaw lil xulxin b’mod reċiproku.
3.3.1	Linja 1 — il-Kontroll tal-Idoneità
Il-Kontroll tal-idoneità, imniedi fis-sajf tal-2017, se jipprovdi valutazzjoni komprensiva ta’ livell għoli tal-effikaċja, l-effiċjenza, il-koerenza, ir-rilevanza u l-valur miżjud tal-UE tal-oqfsa ta’ rapportar superviżorju, b’enfasi partikolari fuq prodotti speċifiċi jew oqsma ta’ rapportar (eż. derivattivi). Huwa se jinkludi rieżami komprensiv tas-sorsi ewlenin tal-kostijiet u tal-piżijiet tar-rapportar superviżorju. Il-Kontroll tal-Idoneità se jidentifika l-oqsma potenzjali fejn il-kost tal-konformita u l-piż li joriġinaw mill-obbligi ta’ rapportar superviżorju jistgħu jitnaqqsu (pereżempju, billi jiġu razzjonalizzati jew simplifikati) mingħajr ma tiġi kompromessa l-istabbiltà finanzjarji, l-integrità tas-suq u l-objettivi tal-protezzjoni tal-konsumatur ta’ dawn l-obbligi. Ix-xogħol huwa skedat biex jitlesta sa tmiem l-2018, f’liema żmien ir-riżultati se jiġu ppubblikati f’dokument ta’ ħidma tal-persunal. 
Bħala input importanti għall-Kontroll tal-Idoneità, il-Kummissjoni qed tniedi konsultazzjoni pubblika biex tiġbor evidenza dwar il-kost tal-konformità ma’ rekwiżiti ta’ rapportar superviżorju, kif ukoll il-konsistenza u l-effiċjenza ta’ dawn ir-rekwiżiti. Il-konsultazzjoni se tibni fuq is-sejbiet tas-Sejħa għal Evidenza u rieżamijiet oħra aktar iffokati. Hija se jkollha l-għan li tiġbor informazzjoni aktar speċifika dwar, fost l-oħrajn, kwalunkwe investiment meħtieġ biex jissodisfa r-rekwiżiti ta’ rapportar, eżempji ta’ rapportar dupplikat u eżempji ta’ rapportar ta’ dejta żejda jew mhux meħtieġa. Hija se titlob ukoll input dwar kif l-użu ta’ strumenti tal-ICT aktar avvanzati u effiċjenti b'rabta ma’ standards tad-dejta jista’ jgħin biex inaqqas il-kost tal-konformità u jekk hemmx xi impedimenti għall-implimentazzjoni u l-użu ta’ teknoloġija u standards bħal dawn. Il-konsultazzjoni se tkun miftuħa għal 3 xhur. Ir-riżultati se jiġu ppreżentati u diskussi matul sessjoni ta' ħidma ddedikata skedata għas-26 ta’ Marzu 2018.
Aspetti oħra ta’ dan ix-xogħol jinkludu riċerka minn espert estern biex jivvaluta f’aktar dettall il-kost tal-konformità tar-rekwiżiti tar-rapportar superviżorju fis-settur finanzjarju. 
 F’Ottubru 2017, il-Kummissjoni waqqfet grupp madwar mejda tal-partijiet ikkonċernati li laqqa’ lill-plejers rilevanti fil-qasam tar-rapportar mill-komunità superviżorja u regolatorja tal-UE. Il-membri tal-grupp se jappoġġaw il-Kummissjoni fil-valutazzjoni tagħha tal-kostijiet ta’ konformità mar-rekwiżiti ta’ rapportar superviżorju. Il-ħidma se tikkumplimenta l-konsultazzjoni pubblika u r-riċerka, u tenfasizza l-importanza ta’ approċċ koordinat.
3.3.2	Linja 2 — Standardizzazzjoni ta’ dejta finanzjarja
Il-proġett ta’ standardizzazzjoni tad-dejta finanzjarja (FDS) ġie mniedi fl-2016. Huwa ġie ffinanzjat mill-Programm tal-UE “Programm ISA2’ għal soluzzjonijiet ta’ interoperabbiltà għall-amministrazzjonijiet pubbliċi, in-negozji u ċ-ċittadini Ewropej[footnoteRef:22]. Ir-riżultati tiegħu se jidħlu direttament fil-Kontroll tal-idoneità, peress li għandu l-għan li: [22:  Il-Programm jippromwovi wkoll il-Qafas Ewropew għall-Interoperabbiltà (“EIF”- European Interoperability Frawework) biex: itejjeb il-governanza ta’ attivitajiet ta’ interoperabbiltà; jistabbilixxi relazzjonijiet transorganizzattivi; jirrazzjonalizza proċessi li jappoġġaw skambji diġitali minn tarf sa tarf; u jiżgura li kemm il-leġiżlazzjoni eżistenti kif ukoll il-ġdida jappoġġaw l-isforzi ta’ interoperabbiltà.] 

(1) jimmappja r-rekwiżiti ta' rapportar superviżorju sal-livell tal-element tad-dejta bil-għan li jiġu identifikati l-lakuni, it-trikkib, l-affarijiet żejda u l-inkonsistenzi;
(2) jesplora modi li bihom definizzjonijiet armonizzati ta’ dejta (“lingwaġġ finanzjarju komuni tad-dejta”) jista’ jintuża biex jottimizza r-rapportar superviżorju mingħajr ma jikkomprometti l-objettivi tal-leġiżlazzjoni rilevanti. 
B’mod aktar speċifikui, il-proġett FDS se jidentifika oqsma speċifiċi fejn standardizzazzjoi ulterjuri tista’ tagħti beneffiċji u tagħmel proposti konkreti għar-razzjonalizzjoni u l-issimplifikar tar-rekwiżiti tar-rapportar. L-objettiv fuq żmien twil huwa li l-entitajiet ta’ rapportar kollha jirrapportaw id-dejta tagħhom darba biss, filwaqt li jipprovdu aċċess għall-awtoritajiet rilevanti ( il-prinċipju ta’ rapportar ta’ darba”). L-eżami dettaljat tat-trikkib u tal-inkonsistenzi fl-oqfsa ta’ rapportar fil-livell tal-elementi tad-dejta se jitlesta sa tmiem l-2018. Huwa se jservi ta’ bażi għal azzjonijiet aktar tard biex jindirizzaw dawn b’mod koerenti u għal żmien twil. Sejbiet tal-proġett tal-FDS diġà wrew li wieħed mill-prerekwiżiti għal aktar standardizzazzjoni huwa dak tal-introduzzjoni ta’ definizzjonijiet ta’ dejta armonizzati (jiġifieri lingwaġġ komuni tad-dejta finanzjarja).  Dan jidher meħtieġ ukoll biex fir-rapport superviżorju jsir użu aħjar tal-ICT. Dan ix-xogħol se jfittex ukoll li tinkiseb konsistenza mal-iżviluppi paralleli fir-rapportar finanzjarju, b’mod partikolari l-introduzzjoni ta’ format elettroniku uniku Ewropew ibbażat fuq XBLRL taħt id-Direttiva dwar it-Trasparenza.
Il-proġett tal-FDS se jiġi megħjun fl-isforzi tiegħu mid-diskussjonijiet bejn il-partijiet ikkonċernati u minn interazzjoni mill-qrib mal-Kontroll tal-Idoneità.
3.4	Ħarsa ’l quddiem: it-teknoloġija fis-servizz tar-rapportar superviżorju
Il-Kummissjoni se tirrapporta dwar ir-riżultati tal-Kontroll tal-idoneità u dwar is-sejbiet ewlenin tal-proġett FDS sas-sajf tal-2019, kif ukoll tistabbilixxi xi ideat dwar mezzi possibbli kif jiġu indirizzati xi lakuni u inkonsistenzi li ġew identifikati u kif jiġu ottimizzati r-rekwiżiti tar-rapportar superviżorju. Dawn se jinkludu mezzi biex tinkiseb aktar standardizzazzjoni u biex jiġi sfruttat il-potenzjal li jistgħu joffru l-awtomatizzazzjoni u t-teknoloġija innovattiva tal-ICT biex ikomplu jirrazzjonalizzaw u jissimplifikaw il-proċess ta’ rapportar.
L-istandardizzazzjoni hija l-ewwel stadju u stadju indispensabbli għar-razzjonalizzazzjoni tar-rekwiżiti tar-rapportar superviżorju u finalment għall-ħolqien ta’ “lingwaġġ komuni” fir-rapportar. L-awtomatizzazzjoni tmur pass ulterjuri: wara li żviluppat reġim ta’ rapportar standardizzat, l-inizjattivi għall-promozzjoni tal-awtomatizzazzjoni bl-użu tat-teknoloġija innovattiva jistgħu jnaqqsu l-ħtieġa għall-intervent uman kemm fir-rapportar kif ukoll fl-analiżi tad-dejta. Dan se jissimplifika konsiderevolment u jħaffef il-pass tar-rapportar u tal-ipproċessar tad-dejta, u b'riżultat ta’ dan inaqqas b’mod drammatiku kemm il-kost u kif ukoll il-piż tar-rapportar superviżorju.

Skont il-proċess ta’ standardizzazzjoni, hemm firxa ta’ inizjattivi li diġà ġew imnedija mill-proġett FDS:
· Il-Kummissjoni tista’ tieħu ir-riedni f'idejha biex tiżgura l-implimentazzjoni ta’ lingwaġġ komuni tad-dejta finanzjarja. Il-lingwaġġ komuni se jindirizza l-kwistjoni ta’ definizzjonijiet mhux ċari, li qiegħed joħroġ bħala wieħed mill-kawżi prinċipali tal-piż tar-rapportar.
· Il-Kummissjoni se tesplora wkoll il-merti tat-tnedija ta’ “Repożitorju tad-Dejta ta’ Referenza Ewropew” biex ikompli u jaċċellera l-armonizzazzjoni tal-identifikaturi tad-dejta finanzjarja u mudelli ta’ dejta ta’ referenza użati fl-industrija finanzjarja kollha. Dan se jagħmilha aktar faċli għad-ditti li jirrapportaw dejta lil diversi superviżuri differenti, u jgħin lis-superviżuri jaggregaw u janalizzaw id-dejta rapportata aktar malajr u b’mod aktar effiċjenti.
fil-proċess ta’ awtomatizzazzjoni, il-Kummissjoni se tesplora l-merti ta’ inizjattivi possibbli li jistgħu jippermettu li d-ditti jissodisfaw ir-rekwiżiti ta’ rapportar b’intervent uman minimu jew mingħajru u għalhekk ikomplu jnaqqsu l-kostijiet ta' konformità. Dan se jinkludi li wieħed iħares lejn teknoloġiji ICT innovattivi, li se jkollhom rwol fil-fażi li jmiss, pereżempju billi jaġġorna u fejn meħtieġ jarmonizza l-infrastrutturi tat-trasferiment tad-dejta  biex jiżgura flussi tad-dejta mingħajr xkiel. Dan jista’, fost affarijiet oħra, iwassal għal rapportar awtomatiku ta’ negozji li jiġu konklużi fis-swieq finanzjarji, li jkompli jnaqqas aktar il-kostijiet ta’ konformità. Għas-superviżuri, awtomatizzazzjoni bħal din tista’ tippermetti monitoraġġ aktar effettiv tar-riskju fis-sistema finanzjarja.
B’mod kumplessiv, il-valutazzjoni estensiva u komprensiva ta’ rekwiżiti ta’ rapportar superviżorju se tistabbilixxi bażi solida ħafna għall-Kummissjoni biex tniedi azzjoni futura koordinata li tista’ tgħin biex tbiddel ir-rapportar mill-qiegħ u ttejjeb b’mod sinifikanti l-kwalità u l-aċċessibbiltà tad-dejta.


4. KONKLUŻJONIJIET
Is-Sejħa għal Evidenza wriet l-impenn tal-Kummissjoni għal regolamentazzjoni aħjar bħala l-metodu ta’ ħidma bażiku tagħha. Hija kkonfermat li l-iżvilupp u l-aġġustament tal-politiki bbażati fuq evidenza fattwali, il-kunsiderazzjoni tal-interazzjonijiet possibbli mal-leġiżlazzjoni eżistenti u l-involviment tal-partijiet ikkonċernati jista’ joħloq regolamentazzjoni aħjar u aktar effettiva. Min-naħa tiegħu, dan irawwem il-ħolqien tal-impjiegi, it-tkabbir u l-investiment filwaqt li jissalvagwardja l-istabbiltà finanzjarja u l-protezzjoni kemm tal-konsumaturi kif ukoll tal-investituri.
Sena wara l-adozzjoni tal-Komunikazzjoni, il-Kummissjoni wettqet tat riżultati għal bosta mill-impenji tagħha u għadha impenjata lejn l-azzjonijiet li fadal, flimkien ma’ miżuri addizzjonali li l-ħtieġa tagħhom ħarġet matul l-aħħar sena. F'din il-ħidma, il-prinċipji ta’ Regolamentazzjoni Aħjar se jkomplu jiġu applikati b’mod rigoruż u komplut, inkluż fir-rigward tal-impatti ambjentali u soċjali potenzjali tal-leġiżlazzjoni finanzjarja tal-UE, f’konformità mal-ħidma li għadha għaddejja biex il-konsiderazzjonijiet ta’ sostenibbiltà jiġu integrati b’mod aktar sħiħ fis-sistema finanzjarja tal-UE. Meta tiżviluppa l-proposti leġiżlattivi, il-Kummissjoni hija impenjata tevalwa u tivvaluta l-għażliet u l-impatt potenzjali tagħhom biex jiġu minimizzati l-kostijiet ta' konformità u tiġi żgurata l-proporzjonalità. Barra minn hekk, il-Kummissjoni se tkompli timpenja ruħha mal-pubbliku ġenerali u mal-partijiet ikkonċernati rilevanti l-oħrajn permezz tad-diversi mekkaniżmi ta’ konsultazzjoni tagħha, biex b'hekk tagħtihom l-opportunità li jipprovdu aktar evidenza robusta u jikkontribwixxu għall-iżvilupp tal-politika.
Apparti dan, kif ikkonfermat mill-President Juncker fid-diskors tiegħu dwar l-Istat tal-Unjoni f’Settembru 2017, il-Kummissjoni hija impenjata bis-sħiħ biex tinteraġġixxi mal-Parlament Ewropew u mal-Kunsill, kif ukoll mal-Parlamenti nazzjonali tal-UE, taħt il-Ftehim qafas dwar ir-relazzjonijiet bejn il-Parlament Ewropew u l-Kummissjoni u l-Ftehim Interistituzzjonali dwar it-Tfassil Aħjar tal-Liġijiet. Fl-14 ta’ Novembru 2017, il-President stabbilixxa uffiċjalment it-Task Force dwar is-Sussidjarjetà, il-Proporzjonalità u biex "Nagħmlu anqas b'aktar effiċjenza"[footnoteRef:23]. Din se tippreżenta rapport lill-President mhux aktar tard mill-15 ta’ Lulju 2018 b’rakkomandazzjonijiet dwar kif għandhom jiġu applikati aħjar il-prinċipji tas-sussidjarjetà u tal-proporzjonalità, billi tidentifika oqsma ta’ politika fejn, matul iż-żmien, it-teħid tad-deċiżjonijiet u/jew l-implimentazzjoni jkunu jistgħu jiġu ridelegati jew ritornati b’mod definittiv lejn l-Istati Membri, kif ukoll modi kif l-awtoritajiet reġjonali u lokali jkunu jistgħu jiġu involuti aħjar fit-tfassil u t-twettiq tal-politika tal-UE. [23:  C(2017)7810] 

Fl-aħħar nett, il-Kummissjoni hija impenjata wkoll li tinjetta prinċipji ta’ Regolamentazzjoni aħjar fl-istabbiliment ta’ standards globali. Hija kkontribwiet b’mod attiv u fasslet mill-ġdid l-inizjattiva tal-FSB biex tevalwa l-effett ta’ riformi ta’ wara l-kriżi tal-G20. Riċentement, il-mexxejja tal-G20 approvaw qafas ta’ evalwazzjoni tal-FSB li ġie inspirat mill-esperjenza Ewropea. Il-Kummissjoni se tieħu rwol attiv fl-ewwel evalwazzjoni f’dan il-qafas, prinċipalment biex tivvaluta l-impatt tal-intermedjazzjoni finanzjarja dwar it-tkabbir ekonomiku sostenibbli u l-finanzjament tal-infrastruttura. Is-Sejħa għal Evidenza tal-Kummissjoni dwar il-qafas regolatorju tal-UE għas-servizzi finanzjarji hija eżempju konvinċenti tal-impenn tagħha li tuża evidenza fattwali vijabbli u rigoruża bħala bażi għat-tfassil tal-politika tagħha.

